แบงก์แห่รุกตลาดกิฟต์การ์ด
หวังขยายฐานลูกค้าฟันค่าธรรมเนียมให้เป็นของขวัญทดแทนการใช้เงินสด
11 ก.พ. 2556

หวังขยายฐานลูกค้าฟันค่าธรรมเนียมให้เป็นของขวัญทดแทนการใช้เงินสด
แบงก์รุกตลาดเช็คของขวัญ กิฟต์การ์ดอิงเทศกาล หวังขยายฐานลูกค้าคนรุ่นใหม่บริษัทร้านค้าทดแทนใช้จ่ายเงินสด เผยช่วงตรุษจีนยอดขายพุ่ง 3540% 
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝากการลงทุนและการประกันภัยธนพัทธ์ ธนาคารกรุงศรีอยุธยา เปิดเผยว่า ในปีนี้ธนาคารมีแผนจะขยายตลาดผลิตภัณฑ์บัตรของขวัญ หรือกิฟต์การ์ด ซึ่งเป็นบัตรอิเล็กทรอนิกส์ที่สามารถใช้รูดซื้อสินค้าได้เช่นเดียวกับบัตรเดบิต โดยจะเน้นไปที่ฐานลูกค้า 2 กลุ่มหลัก คือ กลุ่มลูกค้าบุคคลทั่วไป โดยจะเข้าไปทำตลาดทั้งลูกค้าเดิมและลูกค้าใหม่ ส่วนอีกกลุ่มเป็นลูกค้านิติบุคคลที่ปัจจุบันนิยมมอบบัตรของขวัญเป็นของกำนัลให้กับลูกค้า
นายกฤษณ์ กล่าวว่า การรุกตลาดในปีนี้จะอิงกับเทศกาลสำคัญ เช่น ปีใหม่ ตรุษจีน สงกรานต์ ฯลฯ รวมทั้งวันสำคัญในชีวิตประจำวัน เช่น วันเกิด วันรับปริญญา วันแต่งงาน โดยมีการออกแบบลวดลายบัตร รวมทั้งมอบสิทธิประโยชน์ให้สอดคล้องกับเทศกาล ซึ่งหากเป็นลูกค้านิติบุคคลยังสามารถเพิ่มสัญลักษณ์โลโก้บริษัทลงบนบัตรได้อีกด้วย นอกจากนี้ธนาคารยังได้ปรับลดมูลค่าขั้นต่ำสุดของบัตรลงมาที่ 500 บาท จากเดิมที่ตั้งไว้ 1,000 บาท เพื่อให้เข้าถึงตลาดล่างได้มากขึ้น 
“คนรุ่นใหม่และบริษัทต่างๆ เริ่มนิยมใช้บัตรของขวัญมากขึ้น เพราะไม่ต้องบริหารเงินสดให้ยุ่งยาก นอกจากนี้ยังไม่มีภาระผูกพัน ทำให้ธนาคารขยายฐานไปยังกลุ่มลูกค้าที่ยังไม่เคยใช้บริการกับธนาคารมาก่อนได้ เห็นได้จากช่วงเทศกาลตรุษจีนที่ผ่านมา ที่ยอดขายบัตรของขวัญปรับเพิ่มขึ้นถึง 3540%” นายกฤษณ์ กล่าว
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารได้ปรับโฉมผลิตภัณฑ์เช็คของขวัญ โดยเพิ่มการ์ดอวยพรที่เป็นลิมิเต็ดเอดิชันตามเทศกาลสำคัญ พร้อมให้สิทธิพิเศษสำหรับผู้ที่นำเงินในเช็คของขวัญมาเปิดบัญชีเงินฝาก จะได้รับดอกเบี้ยพิเศษเพิ่มขึ้นอีก 0.5% ต่อปี โดยคาดว่าในช่วงเทศกาลตรุษจีนที่ผ่านมา ธนาคารจะมียอดขายไม่ต่ำกว่า 1.5 หมื่นใบ